Politiikan tutkijat hämmästelevät pääministeri Juha Sipilän (kesk.) tapaa sitoa oma asemansa ja jopa jatkonsa puoluejohtajana keskustan presidenttiehdokkaan Matti Vanhasen vaalitulokseen. Tutkijatohtori Johanna Vuorelma ja emeritusprofessori Heikki Paloheimo puhuivat aiheesta Ylen Ykkösaamussa tiistaina.

– Pääministeri on kytkenyt oman kannatuksensa aika vahvasti keskustan ehdokkaaseen, mikä on herättänyt hämmennystä ja kysymyksiä. Minkä takia hän toimii näin, poliittisesti aika riskialttiilla tavalla? Vuorelma mietti lähetyksessä.

– Keskustan sisällä tämä oletettavasti herättää kysymyksiä – ja myös laajemmin, koska on kyse Suomen pääministeristä.

Sipilä kommentoi Vanhasen vaalimenestyksen ja oman asemansa kytköstä pääministerin haastattelutunnilla tammikuussa puolivälissä. Hän ei sulkenut pois sitä, että presidentinvaalien lopputulos voi vaikuttaa myös hänen jatkoonsa keskustan johdossa.

– Se on kokonaisuus ja presidentinvaalien tuloksella voi olla vaikutusta kentän tukeen. Se selviää huhtikuuhun mennessä, kun puoluevaltuuston kokouksessa viimeistään oman ilmoitukseni teen, Sipilä sanoi radiohaastattelussa.

Erityisen yllättäväksi Sipilän julkisen sanavalinnan tekee se, että Vanhasen suosio on keskustalaisittain hyvin heikkoa. Uusissa gallupeissa hänen kannatuksensa liikkuu 3–5 prosentissa.

– Matti Vanhasen kannatus on uskomattoman heikko, sanoo Heikki Paloheimo.

Mikäli Vanhasen vaalitulos on niin alhainen kuin gallupit ennustavat, syntyy keskustan sisällä Paloheimon mukaan ”kohtalaista kuplintaa, joka tulee vaikuttamaan myös hallitustyöskentelyyn”.

– Tältä pohjalta ymmärrän, että pääministeri Sipilä yrittää nyt aktiivisesti patistaa oman puolueensa äänestäjiä asemoitumaan oman puolueen ehdokkaan taakse.

Lue lisää vaaleista:

Taktikoidaanko Laura Huhtasaari paitsioon? – Tutkija radiossa: Vaalipeli suosii nyt Väyrystä

Nyt rikotaan ennätystä: Jo 30 % suomalaisista äänestänyt – kuka kerää ennakkoäänet?

Sauli Niinistö älähti Väyryselle: ”Todellako pidit ministerisalkkua noin tärkeänä? Minusta se on käsittämätöntä!”

Väyrynen: ” Sauli Niinistö joutuu vastaamaan näihin kysymyksiin viimeistään toisella kierroksella”

Paavo Väyrynen ja Laura Huhtasaari ajautuivat nokitteluun –”Itse hän on täydessä vastuussa Sipilän hallituksen politiikasta”

Laura Huhtasaari vaaliennusteesta: ”Kyllä minä vielä Paavon päihitän”